ปิดฉาก‘สุริยา’ตำนานปิคนิค  โดนล้มละลาย
ปิดฉากเจ้าพ่อปิคนิค “สุริยา ลาภวิสุทธิสิน” อดีต รมช.พาณิชย์ ศาลสั่งล้มละลาย
24 พ.ค. 2555

ปิดฉากเจ้าพ่อปิคนิค “สุริยา ลาภวิสุทธิสิน” อดีต รมช.พาณิชย์ ศาลสั่งล้มละลาย
นายอนุสรณ์ ปลั่งศรีสกุล เจ้าพนักงานพิทักษ์ทรัพย์ ได้เผยแพร่ ประกาศเจ้าพนักงานพิทักษ์ทรัพย์เรื่อง คำพิพากษาให้ นายสุริยา ลาภวิสุทธิสิน เป็นบุคคลล้มละลายผ่านราชกิจจานุเบกษาตามคดีหมายเลขแดงที่ ล. 6004/2553 ศาลล้มละลายกลาง 
คดีเรื่องนี้ ศาลล้มละลายกลางได้พิพากษา เมื่อวันที่ 9 ก.พ. 2555 ให้นายสุริยา อายุ 47 ปี ซึ่งมีภูมิลำเนาอยู่บ้านเลขที่ 1087/18-19 ถนนเพชรบุรีตัดใหม่ แขวงมักกะสัน เขตราชเทวี กรุงเทพมหานคร ลูกหนี้ล้มละลายแล้ว 
นายสุริยา ประกอบธุรกิจส่วนตัวเกี่ยวกับการส่งออกด้าย โรงปั่น และโรงทอผ้า รวมถึงธุรกิจทางด้านเชื้อเพลิง (แก๊ส) ในชื่อบริษัท ยูเนี่ยนแก๊สแอนด์เคมีคอล จากนั้นจึงได้เริ่มทำงานการเมืองเป็น รมช.พาณิชย์ ในปี 2548 ต่อมาในปี 2550 ได้ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคไทยรักไทยซึ่งถูกยุบในคดียุบพรรค
ปี 2553 นายสุริยาเจ้าของบริษัท ปิคนิค คอร์ปอเรชั่น ถูกกล่าวหาจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่าได้กระทำทุจริตผิดหน้าที่และยักยอกเงินของ EWC เป็นเงินรวม 580.1 ล้านบาท